*Denne artikkelen omhandlar fjellkjeda. For den høgste toppen i massivet, sjå artikkelen Annapurna I.*

Annapurna-massivet sett frå Phewa-sjøen.
**Annapurna Himal** er eit 55 kilometer langt fjellmassiv i den nepalske delen av Himalaya som strekkjer seg opp til 8 091 m (Annapurna I, verdas tiande høgaste fjell).

Administrativt ligg kjeda på austgrensa til Myagdi distrikt mot Kaski distrikt, i Dhaualagiri-sonen i Vestregionen av Nepal. Fjellet går høgt opp inne i Kaski, men toppen på Annapurna I skal vere innanfor Myagdi.

Det blir arrangert ein populær fjelltur rundt massivet, *Annapurna Circuit*.

Etymologi
---------

*Annapurna* er namnet på ei hindugudinne som òg blir kalla Parvati («fjelldottera») – i ulike mytologiar identisk med gudinnene Durga («den utilgjengelege») og Kali («den svarte»). Namnet på fjellet er sanskrit og sett saman av *anna* («næring») og *purna* («full av»), det vil seie «Gudinna som nærer» eller «Overflodsgudinna».

Einskilde toppar på massivet har franske namn dei fekk etter førsteklatringa av A I i 1950, til dømes *Roc Noir*, *Grande Barrière* og andre.

Klatrehistorikk
---------------

Annapurna I er rekna som eitt av dei vanskelegaste fjella over 8000 meter å klatre opp på, mykje på grunn av stor skredfare. Per 2005 hadde berre 130 menneskje stått på toppen, og 56 har døydd medan dei prøvde å klatre opp på fjellet.

Trass dei store utfordringane forbunden med klatring i Annapurna-massivet, var Annapurna I det første fjell over 8000 meter som fekk ein vellykka bestigning. Den 3. juni 1950 stod Maurice Herzog og Louis Lachenal frå ein fransk ekspedisjon som dei første menneskjer på toppen av eit av verdas fjell på over 8000 meter.

*Annapurna II*, den austlegaste toppen i massivet, blei først klatra i 1960. I høve til høgde over havet (7 937 moh.), avstand til nærmaste høgare topp (30,5 kilometer til Annapurna I), og primærfaktor (2 437 meter) er også Annapurna II eit av dei mest overveldande fjella i Himalaya, og det 16. høgaste fjellet i verda.

Machapuchare (6 993 moh.) er ein annan topp i Annapurna-massivet som peiker seg ut. Dette er eit av dei heilage fjella i Nepal, og derfor stengt for klatrarar.

Topp og mellomtoppar
--------------------

Annapurna Sør, bak Fang og Annapurna I
Frå nordaust mot Tilicho Peak, Nilgiri-Nord, Midt og -Sør; bak dei Annapurna I, Fang A. Sør

|
|  |
Toppane på Annapurna Himal| Fjell/*Topp* | Høgd | Skardhøgd | Referansetopp |
| --- | --- | --- | --- |
| Annapurna I | 8 091 m | 2984 m | Mount Everest |
| *Annapurna I Midtre* | 8 051 m | ikkje oppgjeve | Annapurna I |
| *Annapurna I Nordaust* | 8 010 m | ikkje oppgjeve | Annapurna I |
| Annapurna II | 7 937 m | 2437 m | Annapurna I |
| *Varahar Shikar (Fang, Bhara Chuli)* | 7 647 m | 267 m | Annapurna I |
| Annapurna III | 7 555 m | 703 m | Annapurna I |
| *Annapurna IV* | 7 525 m | 225 m | Annapurna II |
| *Roc Noir (Khangsar Kang)* | 7 485 m | ikkje oppgjeve | Annapurna I |
| Gangapurna | 7 455 m | 563 m | Annapurna III |
| Annapurna Sør (Annapurna Dakshin, Moditse) | 7 219 m | 769 m | Annapurna I |
| *Glacier Dome (Tarke Kang)*  | 7 193 m | ikkje oppgjeve | Annapurna I |
| *Asapurna I* | 7 140 m | 262 m | Annapurna I |
| Tilicho Peak | 7 134 m | 710 m | Annapurna I |
| Annapurna Dakshin North East | 7 126 m | 151 m | Annapurna Sør |
| *Asapurna II (Tare Kang)*  | 7 069 m | 156 m | Asapurna I |
| Nilgiri Nord | 7 061 m | 841 m | Annapurna I |
| Machapuchare | 6 993 m | 1233 | Annapurna I |
| Lamjung Himal | 6 983 m | ikkje oppgjeve | Annapurna II |
| *Nilgiri Midtre* | 6 940 m | 240 m | Nilgiri Nord |
| Nilgiri Sør | 6 839 m | 609 m | Nilgiri Nord |
|

Fjelltoppar med påskriftFjelltoppar med påskrift

Referansar
----------

1. ↑  Günter Oskar Dyhrenfurth: *Zum dritten Pol. Die Achttausender der Erde.* München 1952, S. 157
2. ↑  Høgd, skardhøgd og refertansetoppar etter *High Asia - All mountains and main peaks above 6750 m* av Eberhard Jurgalski, www.8000ers.com (henta 5. juli 2012)

Bakgrunnsstoff
--------------

 Wikimedia Commons har multimedia som gjeld: **Annapurna Himal**

* Kart over Annapurna-kjeda
* Annapurna Trekking Nepal Site Arkivert 2008-09-29 ved Wayback Machine. 3D-Ruteplanleggar med mykje informasjon og bilder
* Omfattande framstilling av Annapurna med lenker og gode bilder
* Trekkingturen rundt Annapurna Himal
* Bilder frå ein trekkingtur ved Annapurna[*daud lenkje*]
* Panoramabilde av Annapurna-massivet Arkivert 2012-07-10 ved Wayback Machine.
* Namnet: opphav og tyding Arkivert 2007-09-23 ved Wayback Machine.

|  |  |
| --- | --- |
| Autoritetsdata | 
* Store norske leksikon
* VIAF
* NKC
* GeoNames

 |